|  |  |  |  |
| --- | --- | --- | --- |
|  |  |  |  |
|  | VALTIOVARAINMINISTERIÖ |  | VM042:01/2004 |
|  | Valtiovarain controller |  |  |
|  |       | 22.3.2007 |  |

Ministeriöille ja tilivirastoille

viraston Sisäisen tarkastuksen malliohjesääntö

Liitteenä on valtion sisäisen valvonnan ja riskienhallinnan neuvottelukunnan sisäisen tarkastuksen jaoston laatima malli viraston ja laitoksen sisäisen tarkastuksen ohjesäännöksi. Ohjesäännön malli on suositus, jonka käyttäminen ei ole pakollista.

Valtion talousarviosta annetun asetuksen (1243/1992) 70 §:ssä säädetään viraston ja laitoksen johdon velvollisuudesta järjestää sisäinen tarkastus, jos siihen on perusteltua tarvetta sisäisen valvonnan menettelyiden johdosta. Mikäli sisäinen tarkastus on järjestetty, tulee viraston vahvistaa sisäisen tarkastuksen ohjesääntö.

Malli on laadittu viraston omana toimintana järjestettyä sisäistä tarkastusta silmällä pitäen. Viraston ja laitoksen on arvioitava kriittisesti mallin soveltuvuutta omaan toimintaan ja tarpeen mukaan lisättävä, poistettava tai muokattava sitä omaan toimintaan soveltuvaksi. Mallia voidaan hyödyntää myös ostopalveluna toteutetun sisäisen tarkastuksen ohjesäännön valmistelussa edellyttäen, että samalla varmistutaan ohjesäännön soveltuvuudesta viraston toimintatapaan.

Malli on saatavissa Internetistä osoitteesta [www.vm.fi](http://www.vm.fi) (Valtiontalous / Tuloksellisuus / Sisäinen tarkastus). Lisätietoa mallista antaa finanssineuvos Jan Holmberg, valtiovarain controller –toiminto. Puh. (09) 160 32567, jan.holmberg@vm.fi.

Valtioneuvoston apulaiscontroller Antti Lehtonen

Finanssineuvos Jan Holmberg

Liite Sisäisen tarkastuksen malliohjesääntö

**LIITE**

**Sisäisen tarkastuksen malliohjesääntö**

Hakasulkeissa [xxx] olevat kohdat on muokattava viraston tai laitoksen organisaatiomallin ja tarpeiden mukaisiksi. Malliin on tekstikehyksiin lisätty selventävää kuvausta kyseiseen kohtaan liittyvistä asioista.

1. Sisäisen tarkastuksen ohjesäännön tarkoitus

[Virasto] on valtion talousarviosta annetun asetuksen (1243/1992) 70 §:n mukaisesti järjestänyt sisäisen tarkastuksen. Sisäisen tarkastuksen tehtävistä vastaa [sisäisen tarkastuksen yksikkö / sisäinen tarkastaja / muu taho virastossa].

[Viraston] vahvistamassa sisäisen tarkastuksen ohjesäännössä annetaan määräykset sisäisen tarkastuksen menettelyistä ja asemasta [viraston] organisaatiossa.



*Valtion talousarviosta annetun asetuksen (1243/1992) 70 §:ssä säädetään viraston ja laitoksen johdon velvollisuudesta järjestää sisäinen tarkastus, jos siihen on perusteltua tarvetta sisäisen valvonnan menettelyiden johdosta. Mikäli sisäinen tarkastus on järjestetty, tulee viraston vahvistaa sisäisen tarkastuksen ohjesääntö.*

*Sisäinen tarkastus voidaan järjestää joko omana työnä, ulkoistettuna palveluostona tai näiden yhdistelmänä. Mikäli toiminta on järjestelmällistä ja täyttää sisäiselle tarkastukselle asetetut kriteerit, on viraston määrättävä sisäisen tarkastuksen menettelyistä sisäisen tarkastuksen ohjesäännössä. Ulkoistetun sisäisen tarkastuksen osalta ohjesääntö on tarkoitettu toimintaohjeeksi taholle, jonka vastuulle johto on sisäisen tarkastuksen ja sen hankinnan delegoinut.*

*Viraston taloussäännössä annetaan tarkemmat määräykset sisäiseen valvontaan ja siihen kuuluvasta riskienhallinnasta. Taloussääntöön tulee sisällyttää viittaus sisäisen tarkastuksen ohjesääntöön.*

1. Sisäisen tarkastuksen tarkoitus

Sisäinen tarkastus on riippumatonta ja objektiivista arviointi- ja varmistus- sekä konsultointitoimintaa, joka on luotu tuottamaan lisäarvoa [virastolle] ja parantamaan sen toimintaa.

Sisäinen tarkastus tukee [virastoa] ja sen ylintä johtoa tavoitteiden saavuttamisessa tarjoamalla järjestelmällisen lähestymistavan organisaation valvonta-, johtamis- ja hallintoprosessien sekä riskienhallinnan tehokkuuden arviointiin ja kehittämiseen.

1. Asema ja valtuudet

Sisäinen tarkastus toimii [viraston päällikön] alaisuudessa. Sisäisen tarkastuksen kohteena voivat olla [viraston] kaikki toiminnot, vastattavana tai välitettävänä olevien varojen hoito ja kaikki [toimintayksiköt].

Sisäisellä tarkastuksella on oikeus saada tarkastustehtäväänsä varten tarpeelliset tiedot ja asiakirjat salassapitosäännösten estämättä. Lisäksi se on oikeutettu saamaan toimintayksiköiltä tehtäviensä hoitamisen kannalta tarpeellista apua.

Sisäisellä tarkastuksella ei ole päätösvaltaa eikä toiminnallista vastuuta tarkastettavien toimintojen suhteen.

*Ministeriön sisäisen tarkastuksen kohteena voi olla koko hallinnonala. Viraston on harkittava sisäisen tarkastuksen kohteen laajentamista myös mahdollisten lakisääteisten valvontavelvollisuuksien tai muiden viraston ulkopuolisesta toiminnasta aiheutuvien vastuiden vuoksi.*

1. Tehtävät

Sisäisen tarkastuksen tehtävänä on selvittää [viraston] johdolle sisäisen valvonnan ja riskienhallinnan asianmukaisuutta ja riittävyyttä sekä suorittaa [viraston päällikön] määräämät tarkastustehtävät. Sisäinen tarkastus arvioi, ovatko sisäisen valvonnan menettelyt toiminnan riskeihin nähden asianmukaiset ja riittävät siten, että ne varmistavat [viraston] talouden ja toiminnan laillisuuden ja tuloksellisuuden, hallinnassa olevien varojen ja omaisuuden turvaamisen sekä johtamisen ja ulkoisen ohjauksen edellyttämät oikeat ja riittävät tiedot taloudesta ja toiminnasta.

Sisäinen tarkastus voi lisäksi antaa sisäistä valvontaa ja riskienhallintaa koskevia neuvontaluonteisia konsultointipalveluita [viraston] johdolle ja [toimintayksiköille]. Konsultointipalvelut eivät kuitenkaan saa vaarantaa sisäisen tarkastuksen riippumattomuutta ja objektiivisuutta.

Sisäinen tarkastus voi [viraston päällikön] suostumuksella antaa sisäisen tarkastuksen palveluita myös muulle valtion virastolle, laitokselle tai talousarvion ulkopuoliselle rahastolle.

Sisäisen tarkastuksen tulee huolehtia riittävästä yhteistyöstä ja yhteydenpidosta ulkoisen tarkastuksen kanssa.

1. Eettiset toimintaperiaatteet

Sisäisen tarkastuksen on toiminnassaan otettava huomioon yleisesti hyväksytyt sisäisen tarkastuksen ammattistandardit, suositukset ja eettiset periaatteet.

Sisäisen tarkastuksen toimintaperiaatteet ovat rehellisyys, objektiivisuus, luottamuksellisuus ja ammattitaito.

Sisäisen tarkastuksen on oltava riippumaton tarkastettavista toiminnoista ja sisäisen tarkastuksen tulee olla työssään objektiivinen. Sisäisen tarkastajan tulee pidättäytyä arvioimasta sellaisia toimintoja, joista hän on ollut vastuussa viimeksi kuluneen vuoden aikana. Sisäisen tarkastuksen tehtävien suorittamisessa on otettava huomioon hallintolain (434/2003) esteellisyyssäädökset.

Sisäisen tarkastuksen on ilmoitettava [viraston päällikölle] riippumattomuutta tai objektiivisuutta vaarantavista tekijöistä ja olennaisista poikkeamista sisäisen tarkastuksen ammattistandardeista.

Sisäisellä tarkastustoiminnolla tulee kokonaisuutena olla tai sen tulee hankkia tehtäviensä suorittamiseen tarvittavat tiedot, taidot ja muu pätevyys. Sisäinen tarkastus voi hankkia ulkopuolista apua tehtäviensä suorittamiseen.

Sisäisen tarkastuksen tulee varmistaa tehtävien edellyttämä jatkuva ammatillinen kehittyminen.

1. Toiminnan suunnittelu

Sisäisen tarkastuksen tulee vuosittain laatia ja esitellä sisäisen tarkastustoiminnon toimintasuunnitelmat ja resurssitarpeet [viraston päällikölle] hyväksyttäväksi.

*Ohjesääntöön voidaan sisällyttää tarkemmat säännökset sisäisen tarkastuksen toimintasuunnitelman, seurantamenettelyjen ja niiden käsittelyn nivoutumisesta organisaation suunnittelusykliin.*

1. Tehtävien toteuttaminen

Sisäisen tarkastuksen tulee määritellä ja dokumentoida tarkastus-, arviointi- ja konsultointitoimintansa suunnittelua, tarkastustyötä ja raportointia koskevat tarkemmat menettelytavat.

*Malliohjesäännössä esitetty tehtävien toteuttamista koskeva kohta edellyttää, että sisäinen tarkastus laatii itselleen tarkemmalla tasolla menettelytapaohjeet tarkastustehtävien ja konsultointitoimeksiantojen suunnittelun, toteutuksen ja raportoinnin osalta.*

*Vaihtoehtoisesti ohjesäännössä voidaan myös suoraan määritellä tarkemmin sisäisen tarkastuksen toiminnassa edellytettävät toimintatavat.*

1. Raportointi

Sisäisen tarkastuksen tulee raportoida säännöllisesti [viraston päällikölle] toimintasuunnitelman toteutumisesta, merkittävistä avoimista riskeistä, sisäisen valvonnan tilasta sekä muista organisaation johtamis- ja hallintojärjestelmää koskevista asioista.

Sisäisen tarkastuksen on viivytyksettä raportoitava [viraston päällikölle] havaitsemistaan merkittävistä sisäisen valvonnan tai riskienhallinnan puutteista sekä väärinkäytöksistä.

Sisäisen tarkastuksen tulee antaa tarkastettavasta tai arvioitavasta kohteesta vastuussa oleville mahdollisuus esittää näkemyksensä havainnoista ja johtopäätöksistä ennen lopullisen raportin antamista, ellei ole perusteltua syytä menetellä toisin.

Muilta osin sisäinen tarkastus päättää raportoinnista.

1. Dokumentointi

Sisäisen tarkastuksen on laadittava työpaperit, jotka dokumentoivat tehtyä työtä koskevat tiedot tarkastus- tai arviointikohteittain. Työpaperit on laadittava ja säilytettävä siten, että havainnot ja suositukset voidaan myös jälkikäteen niiden perusteella todentaa.

Tarkastusraportit säilytetään arkistointia koskevien määräysten mukaisesti. Tarkastusraporttien julkisuus määräytyy viranomaisten toiminnan julkisuudesta annetun lain (621/1999) mukaisesti. Asiakirjan valmistuttua on otettava tarpeen mukaan kantaa asiakirjan tai sen osien salassapitoon.

1. Laadunvarmistus

Sisäisen tarkastuksen tulee kehittää ja ylläpitää sisäisen tarkastuksen laadunvarmistusmenettelyitä. Menettelyihin on sisällytettävä sekä jatkuvat laadunvarmistusmenettelyt että säännöllisin väliajoin tehtävät sisäiset tai ulkoiset arvioinnit sisäisen tarkastuksen toiminnan laadusta.

1. Voimaantulo

Tämä ohjesääntö tulee voimaan [pp.kk.vvvv]. [Tällä ohjesäännöllä kumotaan pp.kk.vvvv annettu ohjesääntö.] Sisäisen tarkastuksen on vuosittain arvioitava ohjesäännön päivitystarpeet ja tarvittaessa esitettävä siihen tehtävät muutokset [viraston päällikölle].

Sisäisen tarkastuksen ohjesääntö on annettu tiedoksi [hallinnonalan ministeriölle ja ministeriön sisäiselle tarkastukselle] sekä valtiontalouden tarkastusvirastolle.

[pp.kk.vvvv]

[Viraston päällikkö] NN